Kolme

De Kolme (Frans: Colme ofte Canal de la Colme) es e kanoal in Frans-Vloandern en e stik van West-Vloandern. 't Es eignlyk nen ouden arm van den Aa die gekanaliseerd es gewist vo in tydde de drassige côtées van't Blôotland te draineern en in te poldern. Ne lôopt in zyn gehêel van Woatn tout Veurne. De Kolme es in 1169 angeleyd gewist deur de kannunikn van Ariën, 't nes ezo d'oudste mè d'hand uutgegroavn voart van hêel Vrankryk.

 Verlôop 
Teegnwôordig kun je de Kolme in drie stikkn indêeln:
 d' Ôoge Kolme (Canal de la Haute Colme), lôopt tusschn Woatn en Bergn. Da stik es tout in d'huudige tyd uutgediept en kun je vandoage nog goe bevoarn. Ter ôogte van't gehuchtje Link (in de gemêente Kapellebroek) eie de vertakkienge van't Ofvoerkanoal van de Kolme da de verbiendienge makt mè de Broekburgvoart, en ezo kun je van Woatn ôok na de buutnhoavens van Duunkerke voarn. In Bergn zelve eie ôok e verbiendienge mè de Hoavndyk die na de binn'nhoavns van Duunkerke voert.
 De Lêege Kolme (Canal de la Basse Colme), lôopt tusschn Bergn en Oundschote. Da stik es tout 't ende van't Ancien Regime uutgediept, mo es nu te smol vo de mêeste bootn van vandoage en nie mêe bevoarboar.
 De Bergnvoart ofte de Calommegracht (Canal de Bergues), es 't stik van de Kolme in West-Vloandern, 't lôopt van De Schreve tout Veurne. Da stik es mo letter uutgediept en ziet er mêer uut lyk e grachte uut de middelêeuwn en es dus zekers niemêe bevoarboar. In 1622 ein de Spanjoardn nog wel ter ôogte van Outem e sas ebouwd vo ooverstrôomiengswoater da in ôorlogstyd uut Bergn in Veurne-Ambacht zo binn'nlôopn teegn t'oudn.

Categorie:Voart in West-Vloandern
Categorie:Voart in Vrankryk
Categorie:Noorderdepartement